കുടിയൊഴിപ്പിക്കുന്നവര്ക്ക് പുനരധിവാസത്തിന് സ്ഥലം നല്കി മട്ടന്നൂര്: കണ്ണൂര് വിമാനത്താവളത്തിന് സ്ഥലം ഏറ്റെടുക്കുമ്ബോള് കുടിയൊഴിപ്പിക്കപ്പെടുന്ന കൊതേരി ഭാഗത്തുള്ളവര്ക്ക് പുനരധിവാസത്തിന് സ്ഥലം നല്കി. കളക്ടറേറ്റില് വച്ച് നറുക്കെടുപ്പ് വഴിയാണ് കുടിയൊഴിപ്പിക്കപ്പെടുന്നവര്ക്ക് വിവിധ പ്ലോട്ടുകള് നല്കിയത്. കൊതേരിയില് പത്തു വീട്ടുകാര്ക്കാണ് കൊക്കയിലില് പുനരധിവാസത്തിന് സ്ഥലം നല്കിയത്. ഭൂമിയുടെ രജിസ്ട്രേഷന് ഉള്പ്പടെയുള്ള നടപടികള് ഉടന് പൂര്ത്തിയാക്കും. നേരത്തെ വിമാനത്താവളത്തിനായി വീടും സ്ഥലവും ഏറ്റെടുത്ത 47 പേര്ക്ക് ഇവിടെ സ്ഥലം നല്കിയിരുന്നു. അതിനിടെ കൊക്കയിലിലെ പുനരധിവാസ ഭൂമി കാടുകയറി താമസ യോഗ്യമല്ലാതായെന്ന് പരാതി ഉയര്ന്നിരുന്നു. പ്രദേശത്തേക്ക് റോഡ് മുതലായ സൗകര്യങ്ങളും ഒരുക്കിയിട്ടില്ല. കൊതേരിയില് വിമാനത്താവള വികസനത്തിന് വീടും സ്ഥലവും വിട്ടു നല്കിയവര്ക്ക് നഷ്ടപരിഹാരം നല്കുന്നതിനുള്ള നടപടികള് പുരോഗമിക്കുകയാണ്. 19.2 ഹെക്ടര് ഭൂമിയാണ് കൊതേരി ഭാഗത്ത് ഏറ്റെടുക്കുന്നത്. നഷ്ടപരിഹാരത്തിനായി 200 കോടി രൂപ ധനവകുപ്പ് അനുവദിച്ചിട്ടുണ്ട്.